Diari Oficial de la Generalitat Valenciana


Sumari del DOGV 6259, del 04-05-2010 (2010/4964)

ACORD de 30 d'abril de 2010, del Consell, pel qual s'aprova definitivament el Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual d'Aspe.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6259

Data del DOGV
:   04-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4964


Data del document
:   30-04-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Aspe
    * pla d'urbanisme

ACORD de 30 d'abril de 2010, del Consell, pel qual s'aprova definitivament el Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual d'Aspe. [2010/4964]  
El Consell, en la reunió del dia 30 d'abril de 2010, va adoptar l'acord següent:  
Vist l'expedient remés per l'Ajuntament d'Aspe relatiu al Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual, a l'efecte de l'aprovació definitiva, i de conformitat amb els següents   
Antecedents de fet  
Primer  
Amb data 26 de febrer de 2008, el Ple de l'Ajuntament d'Aspe va acordar sotmetre el Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual a informació pública durant un mes, i l'anunci es va publicar en el Diari Oficial de la Comunitat Valenciana número 5.737, de 8 d'abril de 2008, i en el diari Información de 12 de març de 2008. Així mateix, l'acord es va notificar als propietaris dels trenta-set habitatges afectats pel programa. Durant el període d'exposició al públic no s'hi van presentar al·legacions, segons el certificat del secretari de la corporació de 4 de juny de 2008. El Ple de l'Ajuntament, en sessió del dia 18 de juny de 2008, va aprovar provisionalment el programa de referència, i va sol·licitar expressament del Consell que en l'acord d'aprovació definitiva del programa delegue l'aprovació definitiva del projecte que l'ha de desenvolupar en el conseller competent per raó de la matèria.  
D'una altra part, el Ple de la corporació, en sessió del dia 22 de desembre de 2009, va acordar aprovar el Programa Municipal de Caràcter Plurianual en matèria d'Habitatge Protegit, redactat per l'Institut Valencià d'Habitatge, SA, dins del conveni de col·laboració subscrit per l'Ajuntament d'Aspe en data 10 de juliol de 2008 amb la Conselleria de Medi Ambient, Aigua, Urbanisme i Habitatge.  
Segon  
La documentació del programa consta dels documents següents:   
a) Memòria descriptiva.  
b) Memòria justificativa.  
c) Llista de projectes que desenvoluparan el programa.  
d) Cronograma global de les actuacions i cost d'aquestes relacionat amb l'obtenció de les fonts de finançament.  
e) Estudi economicofinancer, que concreta els mitjans que es comprometran per a l'execució del programa.  
f) Tipus de gestió.  
g) Justificació de la no-necessitat d'estudi d'impacte ambiental, ni d'estudi de paisatge.  
Tercer  
El programa té com a objecte la rehabilitació i la millora d'imatge urbana de les façanes posteriors del carrer de San Pascual d'Aspe. Aquest preveu com a actuació la millora de la deteriorada imatge urbana que presenten les posteriors de les edificacions del carrer de San Pascual que recauen al vessant del riu Tarafa, en la denominada Zona 1 del Pla General d'Aspe, aprovat definitivament per l'Acord de la Comissió Territorial d'Urbanisme de data 24 de maig de 1995. Afecta sòl classificat com a urbà amb la qualificació global d'ús característic residencial. El programa estableix que les obres de restauració de les façanes posteriors, que seran definides en el projecte que a aquest efecte s'ha de redactar, han de respectar íntegrament les característiques dels edificis i s'han de realitzar amb materials i composició semblants als de les façanes principals, i han de comprendre l'actuació en façana, teulades, fusteries i finestres.  
En la memòria s'assenyala que sobre aquesta zona es va aprovar el pla especial per a la conservació i la millora de l'entorn arquitectònic del carrer de San Pascual i el riu Tarafa, aprovat el 15 de febrer de 1999 per la Comissió Territorial d'Urbanisme, l'objecte del qual era:  
1. Tractament dels immobles sitis al carrer San Pascual, amb especial incidència en aquells les posteriors dels quals recauen al riu Tarafa, que han d'obtenir tractament específic de façana.  
2. Tractament del vessant del riu Tarafa sobre el qual recauen les posteriors indicades.  
3. Instal·lació d'una passarel·la de vianants que comunique l'entorn objecte del pla especial amb el barri del Castillo.  
Respecte al tractament del vessant del riu Tarafa, s'indica en la memòria que prompte es materialitzarà mitjançant obres que han de ser executades per la Diputació Provincial d'Alacant per a la realització d'un vial passeig amb miradors sobre el llit del riu. D'una altra banda, la Confederació Hidrogràfica del Xúquer està acabant la redacció del projecte de restauració ambiental del riu Tarafa a Aspe.   
No obstant això, el condicionament de les posteriors de les edificacions síties al carrer de San Pascual no s'ha produït davant de la falta de participació dels propietaris, perquè «la mera intervenció municipal mitjançant ordres d'execució als propietaris per al manteniment de les edificacions per qüestions d'ornament, sense acompanyar aquestes d'ajudes o subvencions per a escometre les obres de millora, suposaria un autèntic problema social per a la població que habita les 37 edificacions incloses en aquesta actuació».  
Per això, el programa té per objectiu la rehabilitació i la millora de la imatge urbana de les façanes posteriors dels habitatges esmentats.  
En la memòria del programa es defineixen com a objectius que s'han de resoldre:  
a) Millorar la imatge urbana de la ciutat, mitjançant la conservació i la millora de l'entorn arquitectònic.  
b) Potenciar el turisme urbà restituint el centre històric degradat.  
c) Mantenir el paisatge urbà en les degudes condicions de salubritat i ornament.  
d) Satisfer les demandes de la ciutadania en la seua elecció sobre el model de planejament urbà.  
e) Reactivar el valor de la memòria del paisatge urbà contribuint a identificar els traços del paisatge popular històric.  
En compliment dels articles 74.c) i 75 del Reglament d'Ordenació i Gestió Territorial i Urbanística, es preveu un únic projecte de desenvolupament del programa que ha d'adequar-se a aquest, com també a les determinacions del planejament municipal. Se'n difereix el desenvolupament a l'exercici 2010-2011, previsiblement, tenint en compte que no es considera convenient actuar en les façanes fins que no s'hagen finalitzat completament les obres d'execució del llit del riu i el passeig de vianants abans esmentats.  
Es preveu la gestió indirecta del projecte i el seu sotmetiment a la corresponent licitació pública del contracte d'obres en els termes de la Llei 30/2007, de 30 d'octubre, de Contractes del Sector Públic.  
Es pressuposta l'actuació en 1.082.785,76 euros i es preveu que l'ajuntament finance un 85% d'aquesta -920.367,90 euros- i els propietaris de les edificacions un 15% -162.417,86 euros.   
Respecte al finançament de l'actuació, l'Ajuntament d'Aspe finançarà la seua aportació municipal mitjançant l'habilitació de la corresponent partida pressupostària i mitjançant un percentatge dels ingressos dineraris obtinguts del patrimoni públic de sòl en els termes establits en l'article 544.2.c) del Reglament d'Ordenació i Gestió Territorial i Urbanística per a la conservació i rehabilitació del patrimoni arquitectònic. Per a la liquidació de l'aportació dels propietaris s'ha d'aprovar una ordenança reguladora del règim d'ajudes, en la qual s'ha de ponderar la situació econòmica dels destinataris de les ajudes o subvencions.  
La memòria conté el corresponent estudi economicofinancer que concreta els mitjans que es comprometran per a l'execució del programa. En aquest es conclou el següent:  
«Una vegada s'ha confeccionat l'actual marc pressupostari, el marc teòric i el programa de qualitat de vida, és fàcil inferir que les possibilitats que té l'Ajuntament d'Aspe de fer front a la totalitat dels costos previstos per al desenvolupament de l'actuació que es programa estan garantits, ja que el muntant major, és a dir, els 720.367,90 euros que es detrauen dels ingressos dineraris del patrimoni municipal de sòl, ja existeixen i no requereixen exposicions hipotètiques o previsions de futur.  
Quant a l'aportació municipal d'ingressos no financers, en les anualitats 2010 i 2011 (200.000 referits a les dues anualitats), poden ser assumides pel pressupost de l'Ajuntament d'Aspe per a aquests exercicis, atés que la projecció d'estalvi net dels anys 2003, 2004, 2005 i 2006 són positives, i ascendeixen a les quantitats de 1.582.704,83, 1.251.016,24, 1.605.383 i 1.544.762,79, respectivament, i el romanent de tresoreria dels anys 2003, 2004, 2005 i 2006 també ha sigut positiu, ascendint a les quantitats de 1.035.465,27, 1.018.428,93, 1.635.201,82 i 2.395.016,50, respectivament».  
Quart  
Consta informe de la Direcció General de Territori i Paisatge, de la Conselleria de Medi Ambient, Aigua, Urbanisme i Habitatge, de data 19 de gener de 2009, en el qual es conclou el que a continuació s'indica:  
«Analitzada la documentació que es troba en poder d'aquest servei, s'observa el següent:   
- Els projectes que desenvolupen el programa proposat han d'incorporar un estudi d'integració paisatgística, el contingut del qual es regula en els articles 52 i 57 del Decret 120/2006 pel qual s'aprova el Reglament de Paisatge de la Comunitat Valenciana (RPJECV). Aquest document ha d'incloure un pla de participació pública d'acord amb el capítol III del títol III del mateix reglament, per a l'adequada tramitació d'aquests projectes, en compliment de l'article 48 del RPJECV.   
- A causa de la coincidència en l'àmbit d'actuació i l'objectiu comú de millora de la vora urbana, es pot realitzar un únic estudi d'integració paisatgística per als projectes que desenvolupen el Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual, i el Programa de Qualitat de Vida per a la Integració Urbanística i Social de dos Barris Urbans, connectant-los mitjançant una passarel·la de vianants sobre el riu Tarafa, que es tramita al mateix temps, ambdós al municipi d'Aspe.   
Per tot això, s'emet informe que estableix que, pel caràcter del document, no s'exigeix per a aquest Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual, d'Aspe, estudi d'integració paisatgística, si bé s'estableix la necessitat de considerar el paisatge des de l'inici de la presa de decisions, i és preceptiva per a l'aprovació dels projectes posteriors que desenvolupen el programa la documentació indicada en aquest informe».  
Consta informe de la Direcció General d'Habitatge i Projectes Urbans, de la Conselleria de Medi Ambient, Aigua, Urbanisme i Habitatge, de data 11 de desembre de 2009, en el qual, de conformitat amb l'apartat 3.b) de l'article 2 de l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i l'aprovació dels programes municipals destinats a cobrir les necessitats d'habitatge protegit, s'emet un informe de caràcter favorable en relació amb el Programa Municipal de Caràcter Plurianual en Matèria d'Habitatge Protegit a Aspe.  
Cinqué  
En la sessió de 29 de març de 2010, la Comissió Territorial d'Urbanisme va acordar emetre dictamen favorable respecte al Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual, a fi que el conseller de Medi Ambient, Aigua, Urbanisme i Habitatge emeta un informe favorable i eleve al Consell proposada d'aprovació definitiva d'aquest i de delegar el conseller de Medi Ambient, Aigua, Urbanisme i Habitatge per a l'aprovació definitiva del projecte de desenvolupament previst en el programa esmentat.  
Sisé  
En data 6 d'abril de 2010 el conseller emet un informe favorable respecte d'aquest programa per a la sostenibilitat i la qualitat de vida proposat per l'Ajuntament d'Aspe, proposant l'elevació al Consell per a la seua aprovació definitiva i per a la delegació del conseller de Medi Ambient, Aigua, Urbanisme i Habitatge per a l'aprovació definitiva del projecte de desenvolupament previst en el programa esmentat.  
FONAMENTS DE DRET  
Primer  
De conformitat amb el que estableix l'article 76 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, la tramitació dels programes ha de ser la mateixa que l'establida per als plans parcials en la legislació urbanística valenciana; és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, han de tenir-se en compte les especialitats contingudes en l'article 78 del Reglament d'Ordenació i Gestió Territorial i Urbanística. La competència per a l'aprovació definitiva correspon al Consell, amb un informe previ del conseller competent en matèria de territori.   
Amb caràcter previ a l'emissió d'aquest informe resulta pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva competència de la Generalitat, tràmits als quals remet quals l'abans esmentat article 76 de la Llei d'Ordenació del Territori i Protecció del Paisatge per a la tramitació dels programes. A aquest efecte, s'apliquen l'article 10.a), en relació amb l'article 9.e), del Reglament dels Òrgans Territorials i Urbanístics de la Generalitat, aprovat pel Decret 162/2007, de 21 de setembre, del Consell.  
Segon  
La documentació s'estima completa en funció de l'objecte del programa, a l'efecte del compliment de l'article 74 del Reglament d'Ordenació i Gestió Territorial i Urbanística, en relació amb l'article 75 de la Llei d'Ordenació del Territori i Protecció del Paisatge.   
Tercer  
Quant a la natura i l'abast de l'informe esmentat, ha d'indicar-se que aquest ha de circumscriure's a examinar l'adequació del programa als principis de sostenibilitat i qualitat de vida desenvolupats en la Llei d'Ordenació del Territori i Protecció del Paisatge (article 78.4 del Reglament d'Ordenació i Gestió Territorial i Urbanística). A aquest efecte, s'assenyala que els objectius del programa es corresponen amb els assenyalats en l'article 72 del Reglament d'Ordenació i Gestió Territorial i Urbanística -objectius de les accions per a la sostenibilitat i la qualitat de vida-, apartat 3.a), és a dir, la millora de l'entorn urbà i de la seua incidència sobre el paisatge, recolzant la regeneració dels erms urbans i la rehabilitació del seu entorn, com també la restitució dels centres històrics degradats.   
S'han de significar a l'Ajuntament d'Aspe les qüestions següents, per a la seua consideració durant la tramitació del projecte previst en aquest programa:   
a) De conformitat amb el que estableix l'article 80 de la Llei d'Ordenació del Territori i Protecció el Paisatge, la tramitació del projecte previst en aquest programa ha de ser la mateixa que l'establida per als plans parcials en la Llei Urbanística Valenciana.  
b) Els edificis en què es pretén actuar es troben a la Zona 1, nucli antic, que té la consideració d'arqueològicament protegida conforme a l'article 7.2.1.3r del capítol II del Pla General d'Aspe; per la qual cosa és aplicable l'article 62 de la Llei 4/1998, d'11 de juny, de la Generalitat, del Patrimoni Cultural Valencià, relatiu a les actuacions arqueològiques o paleontològiques prèvies a l'execució d'obres o un altre tipus d'intervencions o activitats públiques o privades, en zones, espais de protecció, i àrees de vigilància arqueològiques o paleontològiques. Per tant, amb caràcter previ a l'execució del projecte que desenvolupe el programa, s'ha d'aportar davant de la conselleria competent en matèria de cultura un estudi previ subscrit per un tècnic competent sobre els efectes en les restes d'aquesta natura que les actuacions que en ell seu dia es definisquen en aquest projecte puguen causar, per a informe i obtenció de la corresponent autorització, si és el cas.  
c) Durant la tramitació del projecte per a l'execució de l'actuació ha d'obtenir-se informe favorable de la Confederació Hidrogràfica del Xúquer.  
d) Durant la tramitació del projecte per a l'execució de l'actuació ha de tramitar-se el corresponent estudi d'integració paisatgística, d'acord amb el que preveu l'article 48.4.f) del Reglament de Paisatge de la Comunitat Valenciana, en els termes indicats en l'informe de la Direcció General de Territori i Paisatge, de data 19 de gener de 2009 a què abans s'ha fet referència.  
Quart  
Com s'ha indicat, el programa preveu que l'Ajuntament d'Aspe finance la seua aportació mitjançant l'habilitació de la corresponent partida pressupostària i mitjançant un percentatge dels ingressos dineraris obtinguts del patrimoni públic de sòl en els termes establits en l'article 544.2.c) del Reglament d'Ordenació i Gestió Territorial i Urbanística (ROGTU) per a la conservació i rehabilitació del patrimoni arquitectònic. En relació amb aquesta última previsió ha d'indicar-se el següent:  
De conformitat amb el que estableix l'article 259 de la Llei Urbanística Valenciana, en l'apartat 1, els béns i recursos que integren el patrimoni públic de sòl, com també els ingressos obtinguts mitjançant l'alienació, permuta o cessió de terrenys i la substitució de l'aprofitament corresponent a l'administració pel seu equivalent econòmic, han de ser destinats a la construcció d'habitatges sotmesos a algun règim de protecció pública o, després del compliment del que disposa l'apartat 2 següent, a altres actuacions d'interés social. Únicament, de conformitat amb el que estableix l'apartat 2 del mateix article, quan la demanda d'habitatge protegit estiga satisfeta justificadament, i s'acredite en un programa municipal, de caràcter plurianual, destinat a cobrir les necessitats d'habitatges subjectes a algun règim de protecció pública, concertat amb la conselleria competent per raó de la matèria, i la necessitat del municipi de destinar-los a altres usos d'interés públic així ho exigisquen, pot reduir-se o eximir-se l'obligació de destinar-los a la construcció d'habitatges sotmesos a algun règim de protecció pública, i poden destinar-se en aquest cas a altres actuacions d'interés social. Entre les quals es troben (apartat 3, lletres d) i e)) les actuacions d'iniciativa pública destinades a la renovació urbana, reforma interior o rehabilitació d'habitatges i la conservació i la millora del medi ambient, de l'entorn urbà i protecció del patrimoni arquitectònic i del paisatge. Per tant, el finançament del programa és possible a càrrec dels ingressos obtinguts per l'alienació del patrimoni públic de sòl sempre que s'acredite en un programa municipal plurianual concertat amb la conselleria competent quant a la matèria que la demanda d'habitatge protegit està satisfeta justificadament.  
A aquest respecte, l'Ordre d'1 de juliol de 2008, de la Conselleria de Medi Ambient, Aigua, Urbanisme i Habitatge, per la qual es regula la redacció i aprovació dels programes municipals destinats a cobrir les necessitats d'habitatge amb protecció pública, estableix en l'article 5 el següent: «Des de la data d'eficàcia del programa, el corresponent ajuntament pot destinar la totalitat o part dels béns i drets del seu patrimoni municipal del sòl a què estiga obligat per la legislació aplicable, com també els recursos derivats de la seua transmissió, a altres usos d'interés social, en els termes del programa». Per tant, una vegada aprovat el programa municipal destinat a cobrir les necessitats d'habitatge protegit, l'ajuntament pot destinar béns i drets del seu patrimoni municipal de sòl a altres fins d'interés social, sempre que així es preveja en el programa. Previsió que, en relació amb l'objecte d'aquest, resulta de l'apartat 9.1 del Programa Municipal de Caràcter Plurianual en Matèria d'Habitatge Protegit, aprovat pel Ple de la corporació municipal d'Aspe en la sessió del dia 22 de desembre de 2009. Aquest Programa Municipal de Caràcter Plurianual en Matèria d'Habitatge Protegit preveu expressament, en l'apartat 9.1, subapartat 4, lletra a), com una de les necessitats municipals que s'ha de satisfer amb els béns i recursos del patrimoni municipal de sòl que, si és el cas, siguen alliberats de la seua afectació a la promoció d'habitatges protegits, l'execució del projecte de qualitat de vida previst en el Programa de Qualitat de Vida per a la Rehabilitació i Millora d'Imatge Urbana de les Façanes Posteriors del Carrer de San Pascual, tramitat per aquest ajuntament i pendent d'aprovació definitiva autonòmica.   
Pel que s'ha exposat, resulta acreditada la viabilitat de finançar parcialment aquest programa de qualitat de vida amb els béns i els recursos del patrimoni municipal de sòl, en els termes plantejats per l'Ajuntament d'Aspe en el Programa Municipal de Caràcter Plurianual en Matèria d'Habitatge Protegida aprovat.  
L'acord d'aprovació definitiva ha de publicar-se en el Diari Oficial de la Comunitat Valenciana, d'acord amb el que disposen els articles 87 del ROGTU i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Vistos els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i la resta de disposicions de general i pertinent aplicació, conforme a l'Acord de la Comissió Territorial d'Urbanisme d'Alacant de 29 de març de 2010, i a proposta del conseller de Medi Ambient, Aigua, Urbanisme i Habitatge, el Consell  
ACORDA  
Aprovar definitivament el Programa de Qualitat de Vida per a la Rehabilitació i la Millora d'Imatge Urbana de les Façanes Posteriors del Carrer de San Pascual, del municipi d'Aspe, i delegar el conseller de Medi Ambient, Aigua, Urbanisme i Habitatge per a l'aprovació definitiva del projecte de desenvolupament previst en el programa esmentat.  
Contra aquest acord, que posa fi a la via administrativa, es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'este acord en el Diari Oficial de la Comunitat Valenciana, de conformitat amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que els interessats puguen exercir qualsevol altre recurs que estimen oportú.  
València, 30 d'abril de 2010  
El vicepresident primer i secretari del Consell,  
VICENTE RAMBLA MOMPLET